**HRAVÉ A ZDRAVÉ DETI**

Tak znie názov projektu, ktorý podporilo mesto Stará Turá finančnou výškou 90% z celkových nákladov a Rodičovské združenie pri IV.MŠ „Zdravá škôlka“ - 10% z CN. Hlavnou myšlienkou projektu bolo: *podporiť vzťah dieťaťa k poznávaniu a učeniu hrou, zaktivizovať čo najväčší počet účastníkov - rodičov a detí - organizovaním zaujímavých pohybových aktivít v našej materskej škole či umožniť deťom pravidelný pohyb na čerstvom vzduchu a podporovať prirodzenú detskú túžbu po pohybe, vytvárať tak pozitívny postoj k pohybovým aktivitám a športu organizovaním zaujímavých súťaživých športových podujatí aj za účasti rodičov, rozširovať u detí poznanie o historických a kultúrnych pamiatkach nášho regiónu a i.*

V rámci projektu sme zrealizovali v júni 2015 *výlet na hrad Beckov*. Na nádvorí nás privítal kastelán hradu, ktorý v krátkosti prerozprával povesť o vzniku hradu, a zároveň zadal deťom neľahkú úlohu - nájsť črievičky šaša Becka. Počas celej prehliadky deti hľadali a hľadali. Pochodili všetky zákutia hradu, ale črievičky nenašli. Napokon im kastelán s úsmevom tajomstvo skrýše prezradil.

Z Beckova viedla naša cesta do Podolia, kde sme v *„Matúšovom kráľovstve“* mali možnosť vidieť 54 zaujímavých a verných miniatúr rôznych hradov Slovenska. Deti boli nimi fascinované - obzerali malé okienka, vežičky či zábradlia, a dokonca pozorne počúvali sl. Ištoňovú – staroturianku. Počas nasledujúcich dní vznikli v MŠ krásne výtvarné práce motivované týmto výletom.

Druhou akciou v rámci projektu bolo v septembri 2015 *„Netradičné cvičenie s Miškom“*. Nadviazali sme na dlhoročnú spoluprácu s p. učiteľom Mgr. Miškom Denkom, ktorý opäť zaujímavou a netradičnou formou spestril pohybovými súťaživými aktivitami 50 - tim deťom dopoludnie v telocvični ZŠ.

Poslednou zrealizovanou aktivitou bola *„Jesenná športová olympiáda“* pre deti, ich rodičov a starších súrodencov. Malí i veľkí športovci si v popoludňajších hodinách, v siedmich disciplínach premerali svoje pohybové a rovnovážne zručnosti v areáli školského dvora.  Akcie sa zúčastnilo 95 detí a ich rodičov, čo nás veľmi teší.

Za realizáciu projektu a spoluprácu v mene detí veľmi ďakujem mestu Stará Turá, RZ „Zdravá škôlka“, Miškovi Denkovi a vedeniu ZŠ za poskytnutie priestorov,  pedagogickému kolektívu MŠ.

za MŠ, autorka projektu, Záhorová Sylvia